## REGLEMENT FOR FINANSFORVALTNING

Finansreglementet ble vedtatt av kommunestyret 24.02.11.

### 11.1 Hjemmel

Reglement er vedtatt i medhold av Kommunelovens § 52 og Forskrift om kommuners og fylkeskommuners finansforvaltning av 09.06.09 med ikrafttredelse 01.07.10.

### 11.2 Formål

Kommunen skal forvalte sine midler slik at tilfredsstillende avkastning kan oppnås, uten at det innebærer vesentlig finansiell risiko, og under hensyn til at kommunen skal ha midler til å dekke sine betalingsforpliktelser ved forfall.

### 11.3 Målsetting

Finansforvaltningen skal:

* Ivareta grunnprinsippet i kommunelovens formålsbestemmelse om optimal utnytting av kommunens tilgjengelige ressurser med sikte på å kunne gi et best mulig tjenestetilbud
* Sikre stor grad av forutsigbarhet i kommunens finansielle stilling
* Skal bidra til stabilitet og langsiktighet.
* Inneholde bestemmelser som hindrer kommunen i å ta vesentlig finansiell risiko.

**Generelle rammer og begrensninger**

* Kommunestyret skal selv gjennom fastsettelse av dette finansreglement, ta stilling til hva som er tilfredsstillende avkastning og vesentlig finansielle risiko, jfr. kommunelovens § 52.
* Reglementet skal baseres på kommunens egen kunnskap om finansielle markeder og instrumenter.
* Kommunestyret skal ta stilling til prinsipielle spørsmål om finansforvaltningen, herunder hva som regnes som langsiktige finansielle aktiva. Det påligger rådmannen en selvstendig plikt til å utrede og legge frem saker for kommunestyret som anses som prinsipielle.
* Rådmannen skal fortløpende vurdere egnetheten av reglementets forskjellige rammer og begrensninger, og om disse på en klar og tydelig måte sikrer at kapitalforvaltningen utøves forsvarlig i forhold til de risikoer kommunen er eksponert for.
* Det tilligger rådmannen å inngå avtaler i overensstemmelse med dette reglementet.
* Det tilligger rådmannen med hjemmel i dette finansreglement, å utarbeide nødvendige fullmakter/instrukser/rutiner for de enkelte forvaltningsformer som er i overensstemmelse med kommunens overordnede økonomibestemmelser.
* Finansielle instrumenter og/eller produkter som ikke er eksplisitt tillatt brukt gjennom dette reglementet, kan ikke benyttes i kommunens finansforvaltning.

### 11.4 Risikoprofil

Kommunen skal ha en lav til moderat risikoprofil med fokus på å redusere i hvilken grad endringer i finansmarkedene vil påvirke kommunens finansielle stilling.

### 11.5 Finansiell risiko

1. Kredittrisiko   
   Risiko for tap som følge av at låntaker eller i motparten i en kontrakt unnlater å innfri sin forpliktelse
2. Likviditetsrisiko   
   Risiko for at eiendeler ikke kan omsettes nær markedsverdi i løpet av en avgrenset tidsperiode.
3. Finansieringsrisiko   
   Risiko for ikke å kunne finansiere sine lånebehov.
4. Renterisiko   
   Risiko for endring av verdien på eiendeler, gjeld, egenkapital som følge av renteendringer.
5. Valutarisiko  
   Risiko for endring av verdien på eiendeler, gjeld, egenkapital som følge av endringer i valutakurser.

### 11.6 Administrativ/operasjonell risiko

Risiko for at kommunen internt (eller hos motpart i transaksjoner) ikke har tilstrekkelig kompetanse/bemanning, systemer, rutiner, samt ressurser generelt til å gjennomføre kommunens vedtatte finansforvaltning.

### 11.7 Risiko i aksjemarkedet

Risiko for aksjemarkedet eller det aktuelle investeringsobjekt vil stige eller falle - både på kort eller lang sikt.

### 11.8 Rammer for risiko

Kommunens finansforvaltning skal drives slik at kommunen ikke påføres vesentlig finansiell risiko.

**a. Innlån**

Kommunestyret fatter vedtak om opptak av nye lån i budsjettåret. Slike vedtak skal som minimum angi:

* Lånebeløp
* Nedbetalingstid

Med utgangspunkt i kommunestyrets vedtak skal det gjennomføres låneopptak, herunder godkjenning av lånevilkår, og for øvrig forvaltning av kommunens innlån etter de retningslinjer som framgår av dette reglementet, og i tråd med bestemmelsene i Kommunelovens § 50 om låneopptak.

Det kan også tas opp lån til refinansiering av eksisterende gjeld.

* Det skal innhentes tilbud fra minst to låneinstitusjoner.
* Renteutviklingen skal kontinuerlig overvåkes for å vurdere binding av lån.
* For å redusere renterisikoen skal minst 20 % av kommunens innlån være til fast rente.
* Gjeldsporteføljen skal bestå av et mindre antall lån.

**b. Plassering av ledig likviditet som disponeres innenfor årsbudsjettperioden**

Ledig likviditet og andre midler beregnet for driftsformål, utover hva som trengs til dekning av kommunens løpende forpliktelser, fratrukket estimerte innbetalinger, de nærmeste 3 måneder, kan plasseres etter følgende retningslinjer:

* Ved plassering av penger skal den finansielle risiko være minimal
* Kommunen skal spre sine innskudd på minst to norske banker slik at innskudd i en bank ikke skal overstige 40 mill. kroner.
* Ved plassering av penger i andre porteføljer skal den finansielle risiko være lav.
* Inntil 10 % kan plasseres i norske eller nordiske pengemarkeds eller obligasjonsfond.

**c. Plassering av langsiktige finansielle aktiva**  
Omfatter aktiva hvor kun avkastning skal disponeres i årsbudsjettperioden.

* Ved plassering av langsiktige finansielle aktiva skal den finansielle risiko være lav.
* Langsiktige finansielle aktiva kan foruten bankinnskudd, plasseres i pengemarkeds-, obligasjons- eller aksjefond inkl. garanterte plasseringer/indeksobligasjoner.
* Maksimum plassering i pengemarkeds og obligasjonsfond er 10 mill. kroner.
* Maksimum plassering i aksjefond er 5 mill. kroner.
* Midler plassert i aksjefond skal ha en tidshorisont på minst 5 år.
* Aksjefond skal spres på norske, nordiske og eller fond med minst 60 % europeisk plassering. Ingen fondstype skal ha mer enn 50 % av plasseringen.
* Ved kursoppgang på minst 10 % netto kan gevinsten tas ut og plasseres på et "gevinstfond" i bank. Gevinstfondet skal ikke disponeres før det utgjør minst 10 % av den samlede plassering i aksjefond.
* Berlevåg kommune skal holde seg til de samme etiske retningslinjer som staten benytter.

### 11.9 Fullmakter til rådmann

Kommunestyret gir rådmannen følgende fullmakter:

**a. Opptak av lån (gjelder også refinansiering og sammenslåing av lån)**

* Ta opp lån innarbeidet i budsjettet som er vedtatt av kommunestyret
* Refinansiere eldre gjeld og til å sammenslå løpende lån innenfor de avdragsbetingelsene som har vært vedtatt ved første gangs låneopptak
* Velge låneinstitusjon, avdragstid og rentebetingelser
* Fullmakten gjelder innenfor rammene gitt i dette reglementets punkt 7.8.a

**b. Plassering av ledig likviditet**

* Velge finansinstitusjon
* Forhandle og bestemme vilkår for plassering
* Bestemme sammensetningen av plasseringen
* Fullmakten gjelder innenfor rammene gitt i dette reglementets punkt 7.8.b

**c. Plassering av langsiktig finansiell aktiva**

* Velge finansinstitusjon og bestemme fondstype
* Forhandle og bestemme vilkår for plassering
* Bestemme sammensetningen av plasseringen
* Bestemme sammensetningen av plasseringen innen de rammer som er gitt i reglementets punkt 7.8.c

### 11.10 Rapportering og kontroll

Formål med rapportering er å informere om finansforvaltningens faktiske resultater, samt finansforvaltningens eksponering i forhold til de rammer og retningslinjer som er fastsatt.

Rådmannen rapporter minst to ganger pr. år til formannskapet. Rapporten skal inneholde:

* Oversikt over gjeldens fordeling på lånenes type, renteutvikling og låneinstitusjon.
* Oversikt over plassering av ledig likviditet med fordeling på aktivaklasse og vilkår
* Oversikt over plassering av langsiktig finansiell aktiva med fordeling på aktivaklasse og vilkår.
* En beskrivelse av forventet utvikling i markedet frem til neste rapporteringstidspunkt og hvilke konsekvenser rådmannen trekker av dette.

Ett eventuelt samlet verdifall på langsiktige finansielle aktiva skal oppgis, og rådmannen skal kommentere kommunens evne til å bære det potensielle tapet. Dersom rådmannens vurdering er at det potensielle tapet er for stort i forhold til kommunens risikobærende evne, skal rådmannen legge frem forslag til endring i reglementet og sammensetningen av den risikobærende porteføljen.

Etter årets utgang skal rådmannen legge fram en rapport for kommunestyret som viser utviklingen gjennom året og status ved utgangen av året.

### 11.11 Konstatering av avvik

Ved konstatering av avvik mellom faktisk finansforvaltning og finansreglementets rammer, skal slikt avvik umiddelbart lukkes. Avviket slik det har fremstått, og eventuelt økonomisk konsekvens av avviket dersom dette er større enn NOK 100.000,-, kan slik rapportering utestå til neste ordinære finansrapportering til kommunestyret.

### 11.12 Evaluering

Rådmannen kan engasjere ekstern bistand for gjennomgang av kommunens finansforvaltning. Kvalitetssikring av finansreglementet skal finne sted ved hver endring av reglementet, og før kommunestyret vedtar nytt, endret finansreglement. I denne sammenheng skal det også rapporteres på utført kvalitetssikring av rutinene.

### 11.13 Gyldighet

Dette reglementet er vedtatt av Berlevåg kommunestyret den 24.02.2011 (saksnr. 4/11) og trer i kraft straks.